Oikeusministeriö
PL 25
00023 VALTIONEUVOSTO

Lausuntopyyntö 4.3.2010 OM 5/41/2010

Lausunto asunto-osakeyhtiölain 6 luvun 32 §:n 4 momentin muuttamista koskevasta hallituksen esitysluonnoksesta

Oikeusministeriö on pyytänyt Rakennusteollisuus RT ry:ltä lausuntoa hallituksen esitysluonnoksesta, jonka tarkoituksena on selventää uuden asunto-osakeyhtiölain 6 luvun 32 §:n 4 momenttia siten, että hissin jälkiasennuksen kustannuksiin osallistumisesta voitaisiin kokonaan vapauttaa sellaiset huoneistot yhtiössä, joille hissin jälkiasennus ei tuota etua. Tällaisia olisivat esimerkiksi katutason liikehuoneistot yhtiössä, jonka kerrostalon ylemmissä kerroksissa on vain asuinhuoneistoja. 

Kiitämme mahdollisuudesta lausunnon antamiseen ja esitämme seuraavansisältöisen lausunnon.

Lausunto

	Kuten Rakennusteollisuus RT ry jo uuden asunto-osakeyhtiölain muutosta koskevan lausuntokierroksen aikana totesi, emme pidä uskottavana, että uuden asunto-osake-yhtiölain ns. hissipykälä (6 luku 32 §) tulee edistämään hissien jälkikäteistä asentamista olemassa oleviin rakennuksiin. Vaikutus tulee nähdäksemme olemaan valitettavasti päinvastainen. 

Asunto-osakeyhtiölain 6 luvun 32 § on myös kokonaisuudessaan erittäin hankalasti muotoiltu eikä se tästä johtuen ole kaikilta osin ymmärrettävä. Nyt lausunnolla oleva asunto-osakeyhtiölain 6 luvun 32 §:n 4 momentin selventämistä koskeva muutosesitys ei tätä koko säännöstä rasittavaa ymmärrettävyysongelmaa poista.  

Hissin jälkikäteiseen asentamiseen liittyvästä vastikkeenmaksuvelvollisuudesta vapauttamisesta lausuimme jo uuden asunto-osakeyhtiölain muutosta koskevalla lausuntokierroksella seuraavaa: ”säännös voisi tulla sovellettavaksi korkeintaan sellaisten yhtiöihin kuuluvien omakotitalojen tai rivi- tai paritalojen osalta, joilla ei olisi käytännössä minkäänlaisia mahdollisuuksia hyötyä hissin jälkikäteisestä rakentamisesta esimerkiksi 
yhteisten tilojen käytön osalta. Vastaavasti myös katutasossa olevat liiketilat, joihin käynti tapahtuu suoraan kadulta, voisivat olla säännöksen soveltamisen piirissä, jos ne eivät voisi lainkaan hyötyä hissin jälkikäteisestä rakentamisesta.” 

Rakennusteollisuus RT ry ei vastusta lausunnolla olevaa muutosehdotusta. Lain valmistelu- ja säätämisvaiheessa on lainkohdan sisällön muotoilussa sattunut ilmiselvä lapsus, joka on syytä oikaista.

Rakennusteollisuus RT ry

Tarmo Pipatti		Juha Terho
toimitusjohtaja		asiamies